Forsørgelsespligten Forældre er hver for sig forpligtet til at forsørge deres fælles barn. Bidragspligten ophører, når barnet fylder 18 år–se dog om uddannelsesbidrag nedenfor. Barnet skal forsørges, opdrages og uddannes under hensyn til forældrenes livsvilkår og hvad, der er bedst for barnet. Opfylder en af forældrene ikke forsørgelsespligten over for barnet, kan den ene forælder anmode om, at der pålægges den anden at betale bidrag til barnets underhold. Hvem kan kræve børnebidrag fastsat Den af forældrene, som har barnet boende eller som væsentligst afholder udgifterne til barnets forsørgelse, kan søge om at få fastsat bidrag. Det er som hovedregel en forudsætning, at vedkommende har forældremyndigheden over barnet eller lovligt har barnet i pleje. Hvis der er fælles forældremyndighed og forældrene deles om alle udgifterne til forsørgelse af barnet, kan der normalt ikke fastsættes børnebidrag. Når ansøgning indgives til Rigsombuddet, træffer Rigsombuddet afgørelse om, hvor stort bidraget skal være–hvis der er søgt om mere end normalbidraget–samt fra hvornår bidraget skal betales. Der træffes afgørelse på grundlag af de oplysninger, som parterne sender til Rigsombuddet. Normalbidrag Børnebidraget fastsættes under hensyn til barnets tarv og forældrenes økonomiske kår, herunder deres erhvervsevne. Er begge forældre ubemidlede, fastsættes bidraget i almindelighed til normalbidraget. Normalbidragets størrelse på Færøerne fastsættes hvert år af Færøernes landsstyre og i Danmark af Ankestyrelsen, Familieretsafdelingen. For bidragets størrelse både på Færøerne og i Danmark se linket øverst i højre hjørne. Forhøjet bidrag Ved en ansøgning om forhøjet bidrag vil Rigsombuddet især tage hensyn til bidragsbetalers indtægtsforhold. Det er bidragsbetalers indtægtsforhold og antallet af bidragsbetalers børn, som er grundlaget for Ankestyrelsens vejledende regler for forhøjet bidrag. Der tages ikke hensyn til bidragsbetalers eventuelle nye ægteskab eller samlivsforhold, ligesom der ikke tages højde for stedbørn, selvom de forsørges i bidragsbetalers hjem. Der skal søges om dåbs- og konfirmationsbidrag inden 3 måneder efter, at barnet er blevet døbt eller konfirmeret. Beklædningsbidrag skal søges inden 3 måneder efter, at kammeraterne er blevet konfirmeret. Uddannelsesbidrag Hvis bidragsbetaler forsørger et barn, der er under uddannelse, kan der i nogle tilfælde fastsættes et bidrag efter, at barnet er fyldt 18 år. Bidraget kan længst gælde til barnet fylder 24 år, og bidraget ophører, når barnet ikke længere er under uddannelse. Der fastsættes kun bidrag, hvis bidragsbetaler har en forholdsvis høj indtægt. Det normale uddannelsesbidrag svarer til normalbidraget. Betaling og inddrivelse af børnebidrag Når bidraget er fastsat, kan forældrene aftale, hvorledes betalingen skal foregå, f. eks. ved bankoverførsel fra bidragsbetalers konto til bidragsmodtagers konto. Hvis betalingen herefter ikke sker på forfaldsdatoen, kan bidragsmodtager anmode Almannaverkið, Postboks 3096, FO-110 Tórshavn om forskudsvis udbetaling af normalbidraget og eventuelt om inddrivelse af tillæg til normalbidraget. I Danmark skal henvendelse ske til kommunens socialforvaltning.